**Destin de alb**

*MarianP*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Destin de alb

Când iarna asta lungă se va porni, să ştii

Voi fi în fulgii serii să mă aştern sub Lună,

Voi fi ninsoare-n iazul, din ochii tăi lagună

Şi glas atins de nea, printre nămeţi să-ţi spună,

Că-n iarna asta lungă gheţarul tău voi fi.

Mă voi opri din nins la poale-ţi de privire,

Din paşii fără urme voi troieni caleşti

Voi încălzi cu gânduri un ceai să nu răceşti

Voi depăna poveşti, să nu te rătăceşti,

Şi-ţi voi fi călăuză prin fulgi de amintire.

Voi ninge iar pe suflet cu mângâieri de soare

Să-ţi fie caldă clipa sub valul alb de nori;

Să te gândeşti la mine gândindu-te că zbori,

Deasupra aurorei, unde ne tac ninsori,

Să simţi nemărginirea, iar eu să-ţi ning hotare.

Când iarna cea prelungă va fi veşmânt de ger

Steluţe îţi voi cerne, să-ţi fiu senin prin ceaţă,

Voi ninge fără nori şi fără flori de gheaţă,

Cu stele înflorate te voi trezi la viaţă

Să-ţi aminteşti că fulgii din ochii mei te cer.

Voi fi ochii ferestrei, ţesând perdea pe vis

Prinzând la nasturi iarna să-ţi ning zăpezi în gând…

Să stăm tăcuţi la masa tăcerilor, arzând

În albii stropi de nea ce cad gheţari pe rând,

Nevămuiţi de iarna ce-n tremur ne-a închis.

Voi şti să te îmbrac cu rochii de cuvinte

Să-ţi trec prin păr omătul căzut din cerul vers

Să te rescriu poem, cu nea din Univers

Să-ţi prind la glezne rime, să te ajut la mers

Şi-apoi să te recit, să mi te ning în minte.

În iarna asta ninsă ce-a-ngândurat o stea

Voi fi destin de alb pe lacrimi de destine,

Cât ger s-ar întâmpla, mă voi topi spre tine,

Te voi înconjura, cu geruri moi şi fine

Să-mi fii cristal de gheaţă, iar eu un fulg de nea.

15.01.2016﻿